L-UE qed taqbel fuq il-pożizzjoni tagħha dwar it-tibdil fil-klima qabel il-COP24. Illum il-Kunsill adotta konklużjonijiet dwar it-tibdil fil-klima li jagħmlu enfasi fuq l-urġenza mingħajr preċedent li hija meħtieġa biex jiġu intensifikati l-isforzi globali sabiex l-effetti perikolużi tat-tibdil fil-klima jiġu evitati. It-tibdil fil-klima huwa realtà u l-effetti tiegħu qed jinħassu fid-dinja kollha. Il-ministri għall-ambjent qed jibgħatu sinjal politiku qawwi f'dawn il-konklużjonijiet, li jikkostitwixxu l-bażi għall- pożizzjoni tal-UE fil-konferenza dwar il-klima COP 24 li jmiss f'Katowice, il-Polonja, f'Diċembru. Illum aħna erġajna enfasizzajna li l-UE ser tibqa' tmexxi t-triq fl-azzjoni globali dwar l-azzjoni klimatika. Jeħtieġ li l-UE jkollha rwol kruċjali f'din il-kwistjoni importanti. Il-konklużjonijiet ta' llum jagħtuna pożizzjoni b'saħħitha u konsistenti għall-COP24. Elisabeth Köstinger, ministru federali Awstrijaka għas-sostenibbiltà u t-turiżmu Fil-konklużjonijiet, il-ministri jirreaġixxu wkoll għar-rapport speċjali tal-Grupp Intergovernattiv ta' Esperti dwar it-Tibdil fil-Klima (IPCC) dwar l-impatti ta' tisħin globali ta' 1.5°C aktar mil-livelli preindustrijali, li ġie ppubblikat ilbieraħ. L-UE hija impenjata lejn il-Ftehim ta' Pariġi u qed timplimenta politiki ambizzjużi. Fil-konklużjonijiet tagħhom, il-ministri għall-ambjent ifakkru fil-progress li sar f'dawn l-aħħar xhur mill-UE fuq leġislazzjoni li twettaq l-impenji tagħha li tnaqqas l-emissjonijiet ta' gassijiet b'effett ta' serra. Dawn jinkludu l-mira l-ġdida ta' enerġija rinnovabbli UE 2030 ta' 32%, il-mira l-ġdida tal-effiċjenza fl-użu tal-enerġija ta' 32.5%, ir-riforma tal-iskema tal-UE għall-iskambju ta' kwoti tal-emissjonijiet, il-miri tat-tnaqqis tal-emissjonijiet f'setturi li ma jaqgħux fl-ambitu tal-ETS u l-integrazzjoni tal-użu tal-art, it-tibdil fl-użu tal-art u l-forestrija (LULUCF) fil-qafas tal-klima u l-enerġija tal-UE. Emissjonijiet baxxi u tkabbir reżiljenti għat-tibdil fil-klima huma possibbli: L-UE qed tkompli tissepara b'suċċess it-tkabbir ekonomiku mill-emissjonijiet. Bejn l-1990 u l-2016, il-PDG tal-UE żdied bi 53%, filwaqt li l-emissjonijiet totali naqsu bi 22.4%. Is-sehem tal-UE ta' emissjonijiet globali ta' gassijiet b'effett ta' serra naqas minn stima ta' 17.3% fl-1990 għal 9.9% fl-2012. L-UE tqis li azzjoni kollettiva u ġusta minn kulħadd huwa l-aqwa mod kif tinkiseb azzjoni ambizzjuża dwar it-tibdil fil-klima. Konklużjonijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa